‘Bendelede’ bestorm polisiestasie(Argieffoto: SA Polisie) ŉ Groep mense het Maandagoggend die polisiestasie in die Jouberton-nedersetting in Klerksdorp bestorm. Hierdie groep, wat na bewering lede van ŉ plaaslike bende is, beskuldig polisiebeamptes daarvan dat hulle met lede van ŉ ander bende konkel. Kol. Adéle Myburgh, woordvoerder van die polisie, sê die groep het omstreeks 10:00 die polisiestasie se gemeenskapsdienssentrum binnegestorm en aangedring om met die stasiebevelvoerder te praat. “Volgens voorlopige inligting het die betrokke bendelede gepoog om die polisie, wat met R5-gewere gewapen was, te ontwapen. Lede van die taktiese reaksiespan het egter ingegryp en die groep uit die stasie gejaag,” sê Myburgh. Die situasie by die stasie is tans onder beheer en die polisie ondersoek die voorval. Die motief agter die aanval is nog nie bekend nie. Die polisie vermoed egter dit kan verband hou met ŉ paar voorvalle van brandstigting wat die afgelope week in die nedersetting plaasgevind het. Verskeie huise en voertuie is sedert verlede Saterdag in die nedersetting aan die brand gesteek. Die laaste voorval is gister (Sondag) in Uitbreiding 12 aangemeld. Sake van kwaadwillige saakbeskadiging, poging tot moord en brandstigting is by die polisie aanhangig gemaak. Lt.genl. Sello Kwena, die provinsiale polisiekommissaris in Noordwes, het die voorval ten sterkste veroordeel. Hy het ook gewaarsku dat dade van wetteloosheid en die ondermyning van die gesag van die staat nie geduld sal word nie. “Klagtes moet te alle tye op ŉ aanvaarbare manier en binne die omvang van die wet geopper word. Die polisie sal nie huiwer om diegene wat vir sulke gedrag verantwoordelik is, op te spoor nie,” sê Kwena.